Ich het disen lieben svmer
Ich het disen lieben svmer·
maniger froͤiden mir gedaht·
des mich wendet svnder kvmmer·
den mir hat dú liebe braht·
der wil al min dienst versmahen·
da von wont mir truren nahen·
nv ist zesorgen mir gedaht·

Swenne ich gedenke an lôslich lachen·
dc mir in min herze brach·
sol mir das niht froͤide machen·
do ich die gv̊ten lachen sach·
lieblich dc wart mir verkeret·
merker das si sint gvneret·
von den lide ich vngemach·

Frowe ich wil genade sůchen·
tv̊t an mir genade schin·
des sol úwer tvgende růchen·
machent fro dc herze min·
let min frowe ir frúnt verderben·
ich mv̊s in ir dienst ersterben·
si enwende mir senden pin·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse